Min baggrund er ikke tabu, har jeg altid påstået, men alligevel kan jeg ikke sige mig fri for at være en smule lettet over mine forældres død.

Tårerne væltede frem, da jeg betroede min psykolog de forbudte tanker, jeg havde gået og puttet med selv. For hvordan kan jeg være i så stor sorg over at have mistet min mor og far pludseligt og med blot ni måneders mellemrum og samtidigt så føle en lettelse over, at de nu er væk?

Men hvis vi nu skal være helt ærlige, så er min rygsæk blevet en hel del lettere efter mine forældres død. Ikke alene skal jeg ikke længere forholde mig til min mors og fars kommunale sagsbehandlere, deres lægeaftaler, jeg skulle holde styr på for dem, og ikke mindst alle de ubetalte regninger og andre økonomiske kvaler, hvor jeg har ageret brandslukker et utal af gange.